**De-ale vieții în ritm de cazacioc**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*celor ce se-ntreabă de ce mai trăiesc\*

ce să fac

moartea nu mă încape

cică o strâng prea tare la subsuori

și nu mai poate să respire

așa că mai întârzii pe această pășune apolinică

cât să topesc soarele-n vene

îmi desăvârșesc arta de croitoreasă până una alta

pe linia mediană a efemerului

croiesc

tai

cu și fără învățători

de-ale vieții

la grămadă sau pe alese

inima

ca ac magnetic

arată nordul călătoriilor mele

întoarsă cu spatele

moartea zâmbește de străduințele mele

nu mă grăbesc

nici ea

pe amândouă ne încape aceeași veșnicie